Artisti u artiġjana Maltin jistgħu jibbenefikkaw min-nofs miljun Ewro fondi Ewropej biex isaħħu l-ħidma tagħhom fis-settur tal-arti u l-kultura. Is-Segretarju Parlamentari responsabbli mill-Fondi Ewropej, Ian Borg ħabbar li għas-seba’ snin li ġejjin se jkunu allokati seba’ miljun Ewro għal diversi skemi dwar l-iżvilupp rurali u attivita’ turistika. Huwa qal dan waqt żjara fil-ħanut ta’ Arthur Vassallo li ilu għaxar snin jahdem bhala induratur. Il-passjoni ta’ Arthur għal dan ix-xogħol, ħaditu Firenze, fejn ingħata taħriġ fir-restawr u l-induratura. Fil-ħanut ċkejken tiegħu fir-Rabat jispikka l-arloġġ tradizzjonali Malti, li jiġbed l-attenzjoni ta’ bosta turisti li ta’ kuljum jżuru din il-lokalità. Huwa spjega li dan l-arloġġ indurat bid-deheb jeħodlu madwar xahar xogħol ta’ reqqa. L-induratur Rabti, kien fost l-artiġjana li bbenefikkaw minn fondi tal-Unjoni Ewropea. Huwa nvesta €5,000 minn fondi Ewropej biex fost oħrajn jippromwovi l-arloġġ Malti. Fi żjara fil-ħanut ta’ Arthur Vassallo, is-Segretarju Parlamentari responsabbli mill-Fondi Ewropej, Ian Borg ħabbar li se jkunu allokati nofs miljun ewro oħra minn dan il-programm għal intraprizi żgħar u medji li jaħdmu fis-settur tal-arti u l-kultura. Huwa qal li l-proġetti li jibbenefikkaw minn din l-iskema iridu isiru fi zmien sitt xhur mill-iffirmar tal-kuntratt. Dawn il-fondi jagħmlu parti minn erba’ miljun ewro li kienu allokati għal Malta f’diversi skemi għall-iżvilupp rurali u attivita’ turistika. Dr Borg qal li għas-seba’ snin li ġejjin dan l-ammont se jiżdied għal €7 miljun.